死海

死海係個鹹水湖，喺以色列、西岸地區同約旦之間。佢嘅水面喺海平面下底420米，佢嘅岸邊係地球乾地裏頭最低嘅地方。水嘅鹹度係世界之最，有三成幾。好多動物都因為頂唔順呢度水咁鹹而住唔落去。死海喺約旦裂谷，啲水主要由約旦河流入嚟。

死海鹹度係接近普通海嘅9倍，基本上無咩生物可以喺嗰度生存，所以先叫呢個海做死海。但係呢一個海又唔係完全無生物，因為有啲細菌可以喺嗰度生存。

死海其中一樣特別嘅地方係人可以唔使任何技術都可以浮喺水上面，因為啲水好鹹，重過食水。

氣候 
死海全年大部分時候天氣都係晴朗，氣候乾燥。全年平均雨量多年嚟都少過50毫米，夏季平均氣溫大約喺32至39°C之間，冬季平均氣溫大約喺20至23°C之間。由於氣壓高，當地嘅含氧量亦較高。由於水嘅比熱容大過陸地，水體對周邊地區氣溫起咗調節作用。喺冬天，水上氣溫傾向高過陸地氣溫，夏天就啱啱好相反。

圖

海
西亞地理
世界紀錄